January 1, 2021 ফটা প্ৰশ্ন\t2 Comments\nঅসমৰ ডাঙৰ ডাঙৰ ৰাজনৈতিক নেতাবোৰে সদায় ইমানবোৰ গামোচা পায়। সেইবোৰ কি কৰে বাৰু?\nউত্তৰঃ- বহুদিন সাঁচি থয়, পেলাবলৈ মন নেযায় যে। তাৰ পাছত গামোচাবোৰ ৰঙা পৰে, বৰমুহি যায়। তাৰে বেয়া চাই দুই এখন ফটাকানি কৰে, ভাল কেইখন আকৌ সাঁচে। শেষত সেই গামোচাবোৰ কাৰোবাক দি দিব খোজে, কিন্তু লওতা নোলায়। একেবাৰে শেষত তেওঁক ভাল লগাবলৈ কোনোবাই গামোচাবোৰ লৈ যায়, কিন্তু গৈয়েই ডাষ্টবিনত পেলাই দিয়ে। গামোচাৰ এই দুৰ্দশাৰ কথা ভাবিয়েই অমুকাই এটা অতি অৰিজিনেল গান লিখি আছোঁ,\nতুমি ৰাজনৈতিক সভাৰ পলিটিচিয়ানৰ ডিঙিৰ সম্বৰ্ধনা গামোচা,\nতোমাৰ মূল্য এনিশাৰ।\nI haveaগভীৰ Confusion এই যে ধুনীয়া ধুনীয়া পিলিঙা ছোৱালীয়ে লগৰ ছোৱালীৰ লগত selfie উঠি caption দিয়ে "meeh with maah bestie" ..ইয়াত 'meeh' ৰ কথা বাৰু বুজিলো যে তাই সাজি কাচি ধুনীয়া কৈ লগৰীৰ লগত ফটো উঠিছে গতিকে দম দি 'meeh' কৈছে যে সেইজনী তাই হে আপুনি বা মই নহয়\nকিন্তু এই 'maah' ৰে কোনটো maah বুজাব বিচাৰে বাৰু? মগু মাহ, মচুৰ মাহ নে অসমীয়া/ইংৰাজী বাৰ মাহ?\nউত্তৰঃ সেইজনীয়ে নিজেই নেজানে হে হে Maah Bestie কোন, আপুনি আমি ক'ৰপৰা জানিম? মন কৰিবচোন, ফটোৱে প্ৰতি সেই মাহজনী সলনি হৈ থাকে।\nবাতৰিত যে কয়- "সকলোৱে অপেক্ষা কৰিছে নিৰ্বাচনৰ ফলাফলত কোনে "শেষ" হাঁহি মাৰিব বুলি!"\nনিৰ্বাচনত জয়ী হোৱা জনে "শেষ" হাঁহিটো মাৰি তাৰ পাছৰপৰা কেতিয়াও নাহাঁহে নেকি?\nউত্তৰঃ - আচলতে মিচনমাৰ এইটো, সেইটো তেওঁৰ শেষ নহয়, প্ৰথম হাঁহিহে, তাৰ পাছত তেওঁ হাঁহিয়েই থাকে, আৰু তেওঁক ভোট দি জয়যুক্ত কৰা সকলে কান্দিয়েই থাকে।\nহেন জানি সাহ কৰি, প্ৰাণ টাকি কৰা,\nএকেবাৰে নোৱাৰিলে, এশবাৰে কৰা।\nকবিয়ে ইয়াত এশবাৰে কি কৰাৰ কথা কৈছে?\nউত্তৰঃ- যি কৰাৰে কথা কওক, প্ৰেম কৰাৰ কথা কোৱা নাই বুলি ভাৱ হয়।\n"বাবু ভাত খালা?" আপ্তবাক্যষাৰি ইমান জনপ্ৰিয় হোৱাৰ মূল কাৰণটো কি?\nউত্তৰঃ- এই বাক্যশাৰী ইমান জনপ্ৰিয় হোৱাৰ মূল কাৰণ হ'ল সাংবাদিক চক্ৰপাণি পৰাশৰ।\nএনেই মানে ফটাঢোলৰ সুন্দৰীসকলৰ পৰা ইনবক্সত হাই! কি কৰিছা ? আদি মেছেজ পাবলৈ কি কি অৰ্হতাৰ প্ৰয়োজন বাৰু?\nউত্তৰঃ- হেৰি, অমুকাই আজি ইমান বছৰে চেষ্টা কৰিও পৰা নাই, আপুনি কিবা উপায় পালে সাউৎকৈ জনাই দিব দেই।\nক্ৰিকেটত ষ্টাৰ প্লেয়াৰবোৰে প্ৰথমতে উৰাই ঘূৰাই বাউণ্ডেৰী কোবাই, কিন্তু দুই তিনিবছৰ পিছত দহটা বলৰ মূৰত এক দুই ৰাণ কৰা হয়। তেনেদৰে আমাৰ ফটাঢোলতো আহিয়েই চিক্স ফ'ৰ কোবোৱা ষ্টাৰ লিখকসকলৰো পিছলৈ দুই তিনি মাহৰ মূৰত এটা দুটা লেখা ওলায়।\nকিয় কিয় কিয়?\nউত্তৰঃ ক্ৰিকেটাৰ সকলে প্ৰথমতে ভাল খেলিবলৈ ধুমাধুম প্ৰেক্টিছ কৰে, কষ্ট কৰে, সেয়ে ফ'ৰ চিক্স মাৰি থাকিব পাৰে। কিন্তু এবাৰ চেলিব্ৰিটি হোৱাৰ পাছত আৰু প্ৰেক্টিছ কৰিবলৈ ক'ৰ সময়খন আছে, এই বোলে বিজ্ঞাপনৰ শ্বুটিং, এই বোলে সম্বৰ্ধনা, এই বোলে ডেটিং, পেটাৰনিটি লীভ, নানান জ্বামেলা। গতিকে খেলো সেই টাইপৰে হয়।\nফটাঢোলতো আহিয়েই চিক্স ফ'ৰ মৰা লেখক সকলৰ সেই একেই গতি, ইনবক্সত সৃষ্টিশীলতা দেখুৱাই থাকোঁতে, আচল লিখা লিখিবলৈ সময়ে নোলায়গৈ।\n১০) অসীম বৰাঃ\nছোৱালীবোৰ আজিকালি ধুনীয়া নে\nছোৱালীবোৰৰ ড্ৰেছবোৰ ধুনীয়া?\nআজিকালি বিয়া খাবলৈ যায় নে, ফটোত উঠিবলৈ যায় নো?\nউত্তৰঃ- ছোৱালীবোৰো ধুনীয়া হৈ গৈছে, লগতে ড্ৰেছবোৰো। তাকে মই কালি ফুটুকীক কৈছোঁ, বোলো মই ৩০ বছৰমানৰ পাছত জন্ম হ'লে তোৰ নিচিনা এজনীৰ লগত সংসাৰ কৰিব নেলাগিলহেঁতেন। ধুনীয়া ফুলদানী যেন তিৰোতা এজনী আনি ৰাইজৰ আগত বুকু ফিন্দাই ফুৰিলোঁহেতেন। এই কঁপালৰ টেমুনাটো তেতিয়াৰে।\nএতিয়া আহোঁ বিয়া খোৱা কথাটোলৈ, বিয়াত ফটো উঠা বেমাৰটো পিচে অজিৰ নহয়, কৌটিকলীয়া। মোৰ দৰে বহু মণিষীয়ে ক'ব খোজে, ফটো বোলা বস্তুটোৰ আৱিষ্কাৰৰ মূল কৰণেই হ'ল বিয়া।\nৰজনী, শিখৰ, কমলা, আদি পান মছলাবোৰৰ নামাকৰণ মানুহৰ নামেৰে কিয় কৰা হ'ল?\n(য'তে ত'তে পিকোৱাৰ নাম লৈ লৈ গালি পাৰিব লগে এতিয়া)\nউত্তৰঃ এস গালি আকৌ মানুহক পাৰিহে মজা আছে, গছ বা শিল এটাক গালি পাৰি সেইকণ সুখ পাব জানো?\n১২)জয়ন্ত কুমাৰ ডেকাঃ\n"জী ভালে জোঁৱাই ভাল...আপোন ভালে জগত ভাল"\nসামগ্ৰিক সময়ত প্ৰাসংগিক?\nউত্তৰঃ আজিও সমানেই প্ৰাসংগিক, কিন্তু আমি মানুহবোৰৰ মন আৰু ধ্যান ধাৰণাবোৰ তেনেই সলনি হ'ল - এনে প্ৰকৃতিপ্ৰদত্ত জ্ঞানবোৰ আজি আমি বুজি নোপোৱা হ'লোঁ।\nশূণ্যটো গোল কিয় হ'ল বাৰু ?\nউত্তৰঃ- মই সৰুতে আৰ্যভট্টক এবাৰ সোধোঁতে কৈছিল, বোলে তুমি কোৱা যদি চাৰিচুকীয়া কৰি দিওঁ শূণ্যটো। মই ক'লোঁ, নেলাগে দিয়ক, গোলটো লিখিবলৈ সহজ। সেইকাৰণেই শূণ্যটো গোল হৈ থাকি গ'ল। তথাপিও মোৰ কিন্তু লেশমানো অহংকাৰ নাই।\nবিয়া বা পাৰ্টী আদিত মহিলাসকলে ৰে'লগাড়ীখনৰ দৰে লাইন পাতি কিয় ফটো উঠে?\nউত্তৰঃ- ৰে'ল ৰে'ল খেলাও হয়, ফটো উঠাও হয়, একে গুলীতে দুটা চিকাৰ।\n১৫)সোণটো ৰঞ্জন বৰুৱাঃ\nপ্ৰেমত পৰি বিয়া পতা লোকসকলেই নিজৰ ল'ৰা ছোৱালীৰ প্ৰেমত প্ৰথমে কিয় বাধা দিয়ে?\nউত্তৰঃ- নিজে কৰা ভুলটো জানি শুনি ল'ৰা ছোৱালীক কিয় কৰিবলৈ দিবহে মানুহে?\nৰাৱণে দহখন মুখত দাঁত ঘঁহিবলৈ কিমান সময় লাগিছিল বাৰু?\nউত্তৰঃ- স্বৰ্ণ লংকাৰ অধিপতি ৰাৱণে আৰু নিজে দাঁত ঘঁহিবনে, লগাই দিছিল দহটা মানুহ। গতিকে আমাক লগা একে সময়তে তেওঁৰ দাঁত ঘঁহা হৈ গৈছিল।\nগণিত সহজ আছিল নে পাটীগণিত সহজ আছিল?\nবিয়াৰ আগতে সাধাৰণতে গিৰিয়েকবোৰ শকত আৰু ঘৈণীয়েকবোৰ ক্ষীণ হয় কিন্তু বিয়াৰ পাছত গিৰিয়েকবোৰ ক্ষিণাই গৈ ঘৈণীয়েকবোৰ শকত হৈ যোৱাৰ কাৰণ কি?\nউত্তৰঃ- গিৰিয়েকবোৰ বাৰু চুগাৰ প্ৰেছাৰৰ বাবে ডায়েটিং কৰিব লগা হোৱা বাবে ক্ষীণাই যায়, কিন্তু পত্নীসকল শকত হোৱাৰ কাৰণটো হ'ল, তেওঁলোকে ধুনীয়া শ্লীম ট্ৰিম হৈ থকাৰ চেষ্টাটোকে বাদ দিয়ে, মূৰ্গা জালত পৰিলেই যেতিয়া, টোপবোৰ থৈ কি লাভ বুলি।\n১৯) মিলন চন্দ্ৰ দাসঃ\nডেকা ল'ৰা এজনে প্ৰেমিকাৰ নামত বেংকত ৩৬ মাহৰ বাবে ৰেকাৰিং জমা হিচাপ (বিয়াৰ বাবে)খুলিছিল।প্ৰেমিকাই ৰেকাৰিং জমা খোলা প্ৰেমিকজনক ৰিজেক্ট কৰি ৩১ মাহত আন ল'ৰাৰ লগত পলাই গ'ল। পূৰ্বৰ প্ৰেমিকজনে যিহেতু তাইক বিয়া কৰাম বুলিহে টকাতো ইনভেষ্ট কৰিছিল গতিকে ছোৱালীজনীয়ে তেওঁক বিয়া নকৰালেও টকাখিনি ঘূৰাই দিয়া উচিত। টকাখিনি কেনেকৈ ঘূৰাই পাব বাৰু?\nউত্তৰঃ- প্ৰথম কথা প্ৰেমিকাৰ নামত ৰেকাৰিং খোলাতোৱেই ভুল, চ'তৰ বিহুলৈ ছমাহ থাকোঁতেই কঁকাল ঘূৰাই নচাৰ দৰে কথা। মুঠতে সেইকেইটা টকা গ'ল, তাত পানী এচলু দিয়াই ভাল। 'ললিত' কণ্যাগৰাকীক 'নীৰৱে' আঁতৰি যাবলৈ দিয়াকে 'বিজয় মাল্য' বুলি ধৰাৰ বাদে কোনো উপায় নাই।\nপ্ৰেম আৰু গভীৰ প্ৰেমৰ মাজত পাৰ্থক্য কি?\nউত্তৰঃ চেলকণা আৰু মাগুৰ মাছৰ যি সম্পৰ্ক, সিয়েই।\nক) মহিলাসকলৰ যে আঙুলি থকা মোজা থাকে পুৰুষৰ কিয় নাথাকে?\nউত্তৰঃ পুৰুষে ভৰিত নখ নেৰাখে যে, সেয়ে প্ৰয়োজন নহয়।\nখ) জয়ঢোল কোবোৱা বুলি যে কয়, এই জয়ঢোলটো ফটাঢোলৰ কোনোবা অঙহী বঙহী নেকি?\nউত্তৰঃ ফটাঢোলৰ আদৰ্শ আৰু ঢোল বংশৰ উজ্জ্বল জ্যোতিষ্ক এই জয়ঢোল।\nএই যে চিনেমা বা নাটকত কলহে কলহে গাখীৰ ঢালি গা ধোৱে সেয়া গাখীৰ নে ডেটল মিহলোৱা পানী?\nউত্তৰঃ কথাটো প্ৰডাকচন বাজেটৰ ওপৰত নিৰ্ভৰ কৰিব।\n২৩) দিনমনি তালুকদাৰঃ\nBSc পাছ কৰি অংক/বিজ্ঞানৰ শিক্ষক হলেই BSc Teacher বুলি কয়, কিন্তু BA পাছ কৰি হোৱা শিক্ষকক কিয় BA Teacher বুলি নকয়?\nউত্তৰঃ- চাইন্সত পঢ়া বুলি ৰাইজক জনোৱাৰ খুটখুটনিটো ক'ত ইমান সহজে যাব হে।\n২৪) অনুৰূপ মহন্তঃ\nজীৱিত জীৱৰ বয়স বাঢ়িলে বুঢ়া হোৱাৰ দৰে নামঘৰ/মছজিদো বুঢ়া হয় নেকি যে, বুঢ়া নামঘৰ বা বুঢ়া মছজিদ বুলি কয়?\nউত্তৰঃ- ইহ সংসাৰ চৰাচৰ, জীৱ-জড়, সকলোৱেই বুঢ়া হয়, সকলোৰে জীৱন সীমিত।\n২৫) পদ্মজা বৰুৱা মহনঃ\nবাৰীৰ ঘাঁহে গোহালিৰ গৰুৱে ৰাহি নাহে বুলি কয়। কিন্তু কিয় ৰাহি নাহে?\nউত্তৰঃ- নাহে আৰু, এইটো নিপাতনে সিদ্ধ কথা, ইম্পিৰিকেল ফৰ্মুলা। হয়, কিন্তু কিয় হয় কোনেও নেজানে।\n২৬) দ্বিজেন তামুলীঃ\nআগৰ ছোৱালীবোৰে বিয়াৰ দিনা বগৰি আৰু সাৱটা-সাৱটি কৰি কান্দিছিল, এতিয়া তেনেকৈ কন্দা দূৰৰ কথা চকুপানী মচিব লগীয়া নহয় কিয়?\nউত্তৰঃ- কন্দাৰ দায়িত্ব গিৰিয়েকে বিয়াৰ পাছত লয়েইচোন, তেনে মেক আপ নষ্ট কৰাৰ কি দৰকাৰ?\nএইবাৰৰ শ্ৰেষ্ঠ প্ৰশ্ন\nশ্ৰুতিমালা মিশ্ৰ- বাবু ভাত খালা?\n« অসমীয়া প্ৰবাদ -প্ৰবচন, ফঁকৰা-যোজনাত হাস্য-ব্যঙ্গ ভাবৰ প্ৰকাশ-শাশ্বতী শৰ্মা\nবঢ়িয়া উত্তৰ দিছা শ্ৰুতি। ন নম্বৰটো বৰ পছন্দ হৈছে।
